google/wiki40b huggingface dataset:
אולפני ההנפשה של סוני

היסטוריה

החברה שימשה תחילה להפקת אפקטים מיוחדים בסרטים של סרטי סוני וסרטי קולומביה. לאחר שמנהלי קולומביה וסוני ראו את ההצלחה של סרטי האנימציה, הם החליטו כי החברה תשמש להפקת סרטי אנימציה]. 
סרט האנימציה הראשון של החברה הוא חברים על הכוונת והוא הופץ בספטמבר 2006; בעקבות הצלחתו יצאו שני סרטי המשך ישירות ל-DVD. הסרט השני של החברה הוא תפוס ת'גלים, שהיה מועמד לפרס אוסקר לסרט המונפש הטוב ביותר וזכה בשני פרסי אנני. בספטמבר 2009 הופץ הסרט גשם של פלאפל, שהיה מועמד לארבעה פרסי אנני (כולל סרט האנימציה הטוב ביותר). ב-2011 יצא הסרט הראשון של החברה המשלב אנימציה ולייב אקשן, הדרדסים, שהוא גם הסרט המרוויח ביותר של החברה. 
ב-2007 החלה החברה שותפות עם ארמדן אנימציות. הסרט הראשון שיצא במסגרת השותפות הוא שירות המתנות החשאי של ארתור.
גאוגרפיה

תולדות הגאוגרפיה

היוונים היו הראשונים שחקרו באופן פעיל את הגאוגרפיה כמדע וכפילוסופיה, התורמים הגדולים לתחום היו תאלס, הרודוטוס, אריסטו, תלמי ועוד. גם הרומאים השתמשו בגאוגרפיה ובקרטוגרפיה כאשר חקרו וגילו ארצות חדשות.
במהלך ימי הביניים, הערבים המשיכו את מסורת היוונים והרומאים ועסקו במיפוי העולם שהיה ידוע אז. לאחר מסעותיו של מרקו פולו התפשט העניין בגאוגרפיה לכל אירופה. במהלך הרנסאנס ובהמשך, במאה ה-16 ובמאה ה-17, המסעות לגילויי הארצות וגילוי העולם החדש החיו את הרצון למפות מדויקות והמשך החקר הגאוגרפי, על מנת לספק יסוד תאורטי מוצלח למסעות.
במאה ה-19 נעשתה הגאוגרפיה לדיסציפלינה עצמאית והפכה לחלק בלתי נפרד מתוכניות הלימודים באוניברסיטאות. בין החוקרים החשובים של הגאוגרפיה במאה ה-19: אלכסנדר פון הומבולדט וקרל ריטר, שניהם מגרמניה, וידאל דה לבלש מצרפת, והלפורד מקינדר הבריטי - כל אחד מהם פיתח ודחף רעיונות, ו שיטות מחקר חדשות במקצוע.
במאה העשרים הפכה הגאוגרפיה ממקצוע תיאורי למקצוע אנליטי, החוקר תהליכים ולא רק מתאר אותם. כמו כן הוא שם במרכזו את הקשר בין האדם לנוף. נוצרו תחומי מחקר רבים, כגון גאוגרפיה עירונית, גאוגרפיה חברתית, גאוגרפיה פוליטית ועוד. בשנים האחרונות שמה הגאוגרפיה דגש על מחקר הסביבה, ותורמת גם בתחום התכנון היישובי והארצי. ישנו קשר חזק בין גאוגרפיה לבין מקצועות אחרים מתחומי מדעי הטבע כבוטניקה וגאולוגיה; מקצועות מתחום מדעי החברה כסוציולוגיה ומדע המדינה; ומקצועות בתחום מדעי הרוח כהיסטוריה.
מהמחצית השנייה של המאה ה-19, ועליית הלאומיות באירופה, עלתה ההכרה של חשיבות הגאוגרפיה בחינוך ובסוציאליזציה של התלמידים. לכן הוכנס המקצוע כאחד המקצועות החשובים בבתי הספר היסודיים והעל יסודיים לצד מקצועות ההיסטוריה והספרות הלאומית. תהליך זה זירז גם את התפתחות המחלקות לגאוגרפיה בארצות אלה - תחילה בגרמניה, ברטניה וצרפת, ומאוחר יותר גם בארצות אחרות. החינוך הגאוגרפי הפך למרכיב בסיסי ויסודי בכל מערכות החינוך התת-אוניברסיטאיים בעולם.
הספרות הגאוגרפית בעברית ותרומתם של היהודים לספרות הגאוגרפית דל בהשוואה למקצועות אחרים.
פרופסור דוד עמירן מהאוניברסיטה העברית בירושלים הקים בה את המחלקה הראשונה לגאוגרפיה באוניברסיטאות בארץ בשנת 1949. הוא נחשב לאבי הגאוגרפיה הישראלית המודרנית

גאוגרפיה רגיונלית

גאוגרפיה רגיונלית (Regional Geography) היא תחום החקירה הוותיק ביותר בתוך הגאוגרפיה, וראשיתו עוד מימי יוון העתיקה. תחום זה עוסק בתיאור התכונות הייחודיות של אזורים-חבלים בעולם. זאת על ידי חקירת מאפייניהם הפיזיים כאקלים, רכסי הרים, נהרות או צומח טבעי. במקביל ישנה חקירת המאפיינים האנושיים של האזור כיישובים, אוכלוסייה, תחבורה, כלכלה ועוד. המטרה המרכזית של החקירה הרגיונלית היא מציאת והגדרת המאפיינים במיוחדים של האזור הנחקר בהשוואה לאזורים אחרים. פועל יוצא של התחום היא שיטת הרגיונליזציה שבה מחלקים אזור גדול כמו מדינה, לאזורי משנה קטנים יותר, קובעים את הגבולות ביניהם לצרכים שונים כמו איסוף נתונים סטטיסטיים או תחומי שלטון מקומי.

גאוגרפיה היסטורית בישראל

בארץ ישראל, שימשה תחילה הגאוגרפיה ההיסטורית ככלי עזר בידי חוקרי המקרא והארכאולוגים, לזיהוי אתרים ותוואים קדומים (בעיקר בתקופת התנ"ך). לאחר מכן התפתחה להיות תת-תחום בפני עצמו, שמרבה לעסוק בדינמיקה של תופעות מרחביות מורכבות בעבר הקרוב (כגון תהליכי התיישבות בראשית העת החדשה), ולעמוד על הקשריהם, משמעותם והשלכותיהם. בתור אבי הגאוגרפיה ההיסטורית המודרנית בארץ נחשב הגאוגרף פרופסור יהושע בן אריה מהאוניברסיטה העברית בירושלים.
אלברט אגרונוב

אלברט אגרונוביץ אגרונוב (באזרית: Albert Aqarunoviç Aqarunov ;‏ 12 ביוני 1969, באקו, אזרבייג'ן) - הגיבור הלאומי של אזרבייג'ן שהיה יהודי, משתתף מלחמת נגורנו-קרבאך.

ביוגרפיה

אסיף אגרונוביץ אגרונוב נולד ב-25 באפריל 1969 במשפחה יהודית ביישוב אמירצ'ן, באקו. בגיל מוקדם מאוד החל מתעניין במוזיקה. סיים את כיתת החצוצרה בבית הספר למוזיקה. אגרונוב השתלט על המקצוע "נהג-מכונאי" אחרי שסיים את כיתה ח' בבית הספר מס' 154 באזור סורכני. עד שגויס לצבא הוא היה עובד ועוזר למשפחתו. בשנת 1987 אגרונוב גויס לצבא בגאורגיה ושירת בצבא כ"מפקד טנק". בשנת 1989 השתחרר מהצבא וחזר לבאקו. אלברט התחיל לעבוד במפעל לייצור מכונות באזור סורכני.

מלחמת נגורנו-קרבאך והשתתפותו בקרבות

בתחילת מלחמת נגורנו-קרבאך אגרונוב חזר לביתו ואמר למשפחתו שהוא נרשם כמתנדב כדי לצאת למלחמה. משפחתו הייתה נבוכה מהבשורה הזו ולא הגיבה באופן חד-משמעי. המשפחה לא רצתה לקחת סיכון על חייו של אגרונוב. אף על פי שניסו להסיח את דעתו מהרעיון, אגרונוב יצא למלחמה.
אחרי שאלברט אגרונוב מונה למפקד טנק הוא נלחם בכוחות המיוחדים של הגדוד מס' 777 בעיר שושה שהובל על ידי אלצ'ין ממדוב. ב-8 במאי 1992 ניסה טנק הדגל הארמני לפרוץ לעיר שושה כדי לכבוש אותו ולתקוע דגל בו. המפקד של טנק הדגל היה גאגיק אבשריין. ברגע שהטנק מס' 442 של אבשריין ניסה לפרוץ לעיר שושה, הטנק מס' 533 של אלברט אגרונוב ירה עליו. בירייה ראשונה ואחרונה צוות הטנק הארמני: המפקד גאגיק אבשריין, הנהג והמכונאי של הטנק אשוט אבנסיין, יורה ותותחן של הטנק שאהן סרקיסיין הושמדו בתא הטנק. אחרי מלחמת נגורנו-קרבאך הראשונה ארמנים שיקמו את הטנק הנשרף מס' 72 –T של אבשריין, צבעו את הטנק בירוק ורשמו את המספר 442 בלבן על הטנק. אחר כך הציבו את הטנק הזה על הגבעה לכיוון העיר שושה.

מותו

ב-8 במאי 1992 אגרונוב נהרג מירייה של צלף בזירת הקרב על העיר שושה. לדברי המפקד-חאצ'י אזימוב: אגרונוב שינה את התנוחה ויצא מהטנק כדי לקחת את גופות החיילים מול הטנק. בראשית הוא נתן הוראות למכונאי כדי להפנות את הטנק לכיוון נכון. אחר כך הוא רץ לכיוון גופות החיילים שנהרגו וברגע שהוא לקח גופות מול הטנק נהרג בירייה של צלף ארמני. 
בהלווייתו של אלברט אגרונוב מולא ורב היו מתפללים בעת ובעונה אחת. הוא נקבר בבית הקברות לקדושים מעונים בבאקו.
ערך (אתיקה)

באתיקה, המונח ערך מתייחס למדד של הערכת טיבו המוסרי של מעשה מסוים. תחום הידע העוסק בערכים נקרא "תורת הערך", או "אקסיולוגיה" .

הגדרת הערכים

זיהוי ערכים יכול להיעשות בשלוש רמות; ברמה הראשונה תפקידו לסייע בהערכת מעשים שיסייעו ליכולת האדם לשרוד, לאור ההנחה המרכזית שהחיים הם ערך ראשון במעלה; ברמה השנייה תפקידו לסייע בהערכת מעשים שיסייעו ליכולתו של האדם להתקיים בכבוד; וברמה השלישית תפקידו לסייע בהערכת המאוויים אשר יסייעו ליכולתו של האדם לשגשג.]
לאחר הגדרת הערכים, נבחרים כללי התנהגות המיועדים לקדם את השגתם של הערכים הללו. מאחר שכללים אלה מאפשרים את השגתם של הערכים, חובה לעשותם כנגזרת מהחובה לקיים את הערכים עצמם.
ערך זה קריטריונים נתונים שנועדו להשוות בין טוב לרע.
אובונטו (לינוקס)

מאפיינים

התקנת ברירת מחדל של אובונטו כוללת מגוון רחב של תוכנות כגון: LibreOffice, Firefox, Thunderbird, Transmission ועוד כמה משחקים קלים כגון סודוקו, שחמט ומה-ג'ונג. ניתן להתקין חבילות תוכנה נוספות דרך Ubuntu Software או APT. ניתן גם להתקין חבילות snap וflatpaks. אובונטו פועלת תחת הרישיון הציבורי הכללי של גנו וכל התוכנות המותקנות כברירת מחדל זמינות בחינם. בנוסף, אובונטו מתקין כמה מנהלי התקן לחומרה הזמינים בפורמט בינארי בלבד אך חבילות כאלה מסומנות כמוגבלות.

אבטחה

המטרה של אובונטו היא להיות כמה שיותר בטוחה מרגע התקנתה. התוכנות של המשתמש רצות עם פריבילגיות נמוכות ולא יכולות לפגוע במערכת ההפעלה ובקובצי המשתמש. בשביל אבטחה מוגברת, כלי ה-sudo משומש בשביל לתת פריבילגיות זמניות לביצוע משימות מנהליות בזמן שחשבון ה-root נשאר נעול. גם PolicyKit מעורב במערכת ההפעלה. רוב הפורטים נשארים סגורים בשביל למנוע פרימות. באובונטו יש חומת אש המאפשרת למשתמשים שמתקינים שרתי רשת לשלוט בגישה אליהם.
אובונטו גם תומך בהצפנת דיסק מלאה.

התקנה

דרישות המערכת משתנות לפי הגרסה. לאובונטו 18.04 LTS מומלץ מחשב עם מעבד 2GHz ושתי ליבות, 2GB זיכרון, 25GB שטח אחסון פנוי בכונן קשיח, מסך ברזולוציית 1024*768 וחיבור לאינטרנט. למחשבים פחות חזקים יש הפצות אובונטו אחרות כמו Lubuntu ו-Xubuntu. אובונטו תומך בארכיטקטורת ARM ו-Power.
הדרך הטיפוסית להתקנת אובונטו היא על ידי Live image והן ניתנות להורדה כתמונת ISO. תמונות אלה נצרבות על תקליטור DVD או כונן USB. הרצת אובונטו בדרך הזאת בדרך כלל איטית יותר מלהריץ על כונן קשיח אך הרצה דרך Live image לא נוגעת במידע של המחשב אלא אם כן היא מקבלת הוראה מהמשתמש. אם המשתמש בוחר להפעיל את ה-Live image מאשר לפתוח את אשף ההתקנה בזמן האתחול, עדיין יש את האפשרות לפתוח את Ubiquity כדי להתקין את אובונטו גם אחרי האתחול לסביבה החיה. קובצי ISO של כל הגרסאות של אובונטו זמינות להורדה באתר האינטרנט של אובונטו.

דרישות מערכת

דרישות המערכת המינימליות הן: זיכרון וירטואלי בנפח 512 מגה בייט, מעבד בעל ארכיטקטורת 32 סיביות ודיסק קשיח עם מינימום 1.75 ג'יגה בייט פנויים.
מיסטיקה נאצית

קוסמוגוניה קרחונית

קוסמוגוניה קרחונית (בגרמנית: Welteislehre) היא תאוריה קוסמולוגית שגובשה על ידי המהנדס האוסטרי הנס הורביגר. לפי התאוריה, קרח הוא המרכיב הבסיסי של כל התהליכים ביקום. הורביגר הגיע לתאוריה דרך חזון שחווה בשנת 1894. התאוריה זכתה לתמיכה של בכירים נאצים, ביניהם היטלר והימלר, שראו בה אנטיתזה הולמת ל-תורת היחסות "היהודית". היטלר טען שהסיבה שהתאוריה לא מקובלת בקרב הקהילה המדעית בגלל: "העובדה היא, אנשים אינם רוצים לדעת". הנאצים אף השתמשו בתאוריה בניסיון לחזות את מזג האוויר ושינויי האקלים.

אריק יאן הנוסן

אריק יאן הנוסן היה קוסם ומיסטיקאי אוסטרי-יהודי. היה ידוע בקרבתו לנאצים, כמדריכו של היטלר לעמידה בפני קהל וכמי שחזה את עלייתו לשלטון. בפרופיל הפסיכולוגי של היטלר שערך הד"ר ולטר לנגר עבור סוכנות הביון האמריקאי OSS בשנת 1943, נאמר: "במהלך שנות העשרים, היטלר לקח שיעורים קבועים בדיבור בפסיכולוגיה של ההמונים מאדם בשם הנוסן, שהיה גם אסטרולוג מתאמן ומגיד עתידות. הוא אדם חכם מאוד שלימד את היטלר רבות לגבי החשיבות של ההיערכות לפגישות, על מנת לקבל את האפקט הדרמטי ביותר". לבסוף נרצח על ידי הנאצים.

אסטרולוגיה וחיזוי עתידות

בכירים נאצים רבים, כמו רודולף הס האמינו בכוחה של האסטרולוגיה. כך למשל, העסיקו הנאצים קבוצה של ארבעים אסטרולוגים וקוראי קלפים בניסיון לאתר את מוסוליני לאחר שנלכד ב-1942. שר התעמולה, יוזף גבלס התעניין בחזיונות של נוסטרדמוס והעסיק אסטרולוגים כדי למצוא פירוש לנבואות שיוכיחו את ניצחון גרמניה במלחמה. אם זאת, היטלר בעצמו לא האמין באסטרלוגיה וחיזוי עתידות. הוא פחד מהיכולת שלהם להשפיע על דעת הציבור ולכן הוא הוציא צו שאסר על אסטרולוגיה, קריאת קלפים וכל סוג אחר של חיזוי נבואות. אפילו קוסמים נדרשו להציג כיצד הקסמים שלהם נעשו.

אננארבה

אננארבה הייתה חברה מדעית שהוקמה על ידי הממסד הנאצי במטרה "לחקור את המדע האינטלקטואלי הבראשיתי של מורשת האבות הגרמנית המודרנית". כלומר, למצוא אישוש לתורת הגזע ולעליונות הגזע הארי. בגלל האובססיה של הימלר עם המיסטיקה ותורת הנסתר, המכון החל להשתמש בפסאודו-מדע בניסיון להוכיח ששבטים נורדים שלטו בעבר בעולם.
התר פרינגל כתבה בספרה "גזע הפורענות: המדענים של הימלר" אודות חברת "אננארבה" ומתארת את מסעותיהם של "המדענים של הימלר" למקומות כטיבט, הארצות הסקנדינביות, עיראק וחצי האי קרים. פרינגל עקבה אחרי הדיווחים והתיאורים מן המסעות, שנועדו לאשש את התזה הארית, אישושים שחוקרי ה"אננארבה" מצאו כמעט בכל מקום. אחדים מהם הגיעו עד להרי ההימלאיה, באזור אשר לדעתם שלט בו גזע אדונים ארי. מדובר במקומות גאוגרפיים מוכרים בהם התגוררו, בימי קדם, שבטים הודיים ממוצא ארי. החוקרים הגיעו עד לאיים הקנריים, שבהם דימו אנשי האננארבה למצוא מומיות בלונדיניות.
לחוקרי החברה היה תפקיד בהוצאה לפועל של הפתרון הסופי לעם היהודי. "המכון למחקר מדעי צבאי" קיבל על עצמו, למשל, לערוך מחקר על הכחדת הרוח היהודית באמצעים ביולוגיים: "דעתי היא שהשמדתם המוחלטת של היהודים באירופה, ואף בעולם כולו במידת האפשר, לא תביא להכחדה מלאה של היסוד הרוחני של היהדות", כתב אחד החוקרים.
הפתרון המוצע, כותבת פרינגל, היה מחקר מדעי שיאתר את מקום הרוח היהודית, אם אפשר במסגרת הגוף, ויפעל להשמדתה המוחלטת. לכן נערך המכון במחנה ריכוז קטן, שאליו הביא אסירים מאושוויץ. לאחר רציחתם הוא פעל להסרה שיטתית של רקמות הגוף, לשם מחקר מדעי כביכול על הגולגולת והמוח. בהיותם עורכים ניסויים בבני אדם, בהם: ניסויים בעיקור כפוי, ניסויים בלחץ אוויר, ניסויים בקור מקפיא, ניסויים בצבע. אנשי האננארבה חיפשו דרכים להוכחת התועלת שלהם-עצמם בכל דרך אפשרית ובכל מחיר.
נאות מרדכי

היסטוריה

היישוב הוקם ב-2 בנובמבר 1946 על ידי עולים מצ'כיה, גרמניה ואוסטריה. בתחילת ההתיישבות במקום אסרו השלטונות הבריטיים על השלמת בנייתם של צריפים במקום עד בירור טענות ערביי הסביבה לגבי הבעלות על הקרקעות של היישוב.
ב-1954, הצטרפו לקיבוץ 30 עולים מארגנטינה, שהשתייכו לתנועת הנוער החלוץ למרחב. כמו כן קלט הקיבוץ עולים נוספים מצפון אפריקה, ארגנטינה ותושבים מהארץ.
בעבר הקיבוץ נודע בתוצרת התפוחים שלו ובייצור סיידר. עם השנים נעקרו מטעי הקיבוץ וכיום הוא נודע בשל חברת הנעליים "טבע נאות" שהוקמה בשנת 1942 קודם בקיבוץ געתון ובתל אביב על ידי עולה מצ'כוסלובקיה, גדעון שויער, ועברה יחד איתו לנאות מרדכי. השם "טבע נאות" ניתן למפעל בשנת 1986. בקיבוץ מגדלים גם גידולי שדה ונשירים כמו כן מייצרים פוליאתילן חוסם קרנות על-סגוליים בשביל חממות (חברת פלריג). מפתחים גם את ענף התיירות. 
בעקבות משבר כלכלי עמוק בקיבוץ, הוחלט בסוף שנת 1998 על ידי האספה הכללית של הקיבוץ על שינוי ראשוני בארחות החיים, ונקבעה האפשרות העקרונית לשיוך דירות המגורים לחברי הקיבוץ. באוגוסט 2002 הוחלט בפועל על שיוך הדירות לחברים. בספטמבר 2005 החליטה אספת החברים על מכירת מרבית השליטה במפעל "טבע נאות" תמורת 77 מיליון ₪, ובספטמבר 2006 הוחלט שחלק מהתמורה תחולק בין החברים בצורת תקציב נוסף. 
בשנת 2009 הופק הסרט "נדנדות העץ" שצולם בקיבוץ על ידי נעה מאירסון המתאר את מצבו של הקיבוץ מבעד לעיני זקני הקיבוץ העובדים במפעל לייצור צעצועי עץ במקום. הסרט הוצג במסגרת פסטיבל דוקאביב בשנת 2010.
במרץ 2014 נמכרו המניות של טבע נאות שנותרו לקיבוץ תמורת 300 מיליון ₪
.
עם מייסדיו של הקיבוץ נמנים אהוד אבריאל, פעיל ההגנה והמוסד לעליה ב' ודיפלומט, ודן לנר, מצנחני היישוב, לוחם פלמ"ח, ואלוף בצה"ל. 
הסופרת, חברת הפרלמנט האיטלקי פיאמה נירנשטיין שהתה במשך מספר חודשים בקיבוץ לפני ובעת מלחמת ששת הימים וחוויותיה מאותה תקופה ובעיקר "קבלת הפנים" שקיבלה מחבריה הקומוניסטים כשחזרה מהקיבוץ לאיטליה, הם שעיצבו לדבריה את השקפת עולמה הימנית והפרו ישראלית.
ביורטה

ביורטה (באנגלית: Burette) היא כלי עבודה סטנדרטי חשוב ביותר במעבדה אנליטית המשמש לטיטור. הביורטה, גליל זכוכית שקוף בעל שנתות, מאפשרת לטפטף את החומר הרצוי בצורה איטית ומדודה, בעזרת מדידת הכמות המטוטרת ניתן לבצע את החישובים הדרושים. לרוב, לביורטה מוכנס טיטרנט, דהיינו חומר שריכוזו ידוע. את הטיטרנט מטפטפים לתוך כלי קיבול, שבו מצוי האנליט (החומר שרוצים לבדוק את ריכוזו), לרוב בתוספת סמן (אינדיקטור). ככל כלי אנליטי, על הביורטה מסומנת השגיאה שלה, לרוב 0.05 ml
Esta Noche Voy Contigo

רקע וכתיבה

השיר נכתב על ידי מיגל א. קוביוס והופק על ידי שאקירה. מילות השיר מדברות על האהבה הרבה שיש לשאקירה כלפי בן הזוג שלה. זאת תוך שהיא מצהירה בפניו שהוא הדבר שמסב לה אושר ושהיא מעוניינת להיות איתו לעד.
עם השיר הופיעה שאקירה ב-14 ביולי 1991. ההופעה תועדה והועלתה ליוטיוב בשנת 2013.

וידאו קליפ

הווידאו קליפ המלא שצולם עבור השיר פורסם לראשונה ביוטיוב ב-12 באוקטובר 2008. בתחילת הקליפ, ניתן לראות את שאקירה רוקדת ליד פסל. בהמשך, ניתן לראותה רוקדת כשפילים מהלכים מאחוריה. חלק מתוכו צולם בגן חיות.
נכון למרץ 2019, הקליפ צבר למעלה מ-131 אלף צפיות.
שלמה זלמן אולמן (הונגריה)

ביוגרפיה

רבי שלמה זלמן נולד לרבי שלום חריף בעל ה'דברי ר"ש'. נישא בראשונה לבתו של הרב בונם איגר אחיו של רבי עקיבא איגר. כיהן ברבנות כשתי שנים בקהילת רענדיק. בשנת תקפ"ו החל לכהן כאב"ד מאקאווא במשך שלשים ושבע שנים.
לאחר שנפטרה אשתו נישא שנית לשרה טשארנא בת רבי יצחק אייזיק.
נפטר באור ליום שישי י"א בטבת תרכ"ג ונקבר ביום ראשון שלאחריו.

נוסח מצבתו

"ציון קבר איש האלקים רבינו הגדול הגאון האמיתי אור מאיר עיני הגולה כבוד קדושת שם תפארתו מרן שלמה זלמן אוללמנן בעל המחבר ספר יריעות שלמה ושאר ספרי קודש אשר עודם בכתובים, דבריו הן הן זכרונו לברכה לחיי העולם הבא, היה רועה נאמן למקהלות ישראל בק"ק רענדיק כשתי שנים ופה קהל עדת ישורון שלשים ושבעה שנים, נפטר בש"ט אור ליום ו' עש"ק י"א טבת ולקבורתו הובל בהספד מר ביום א' י"ג טבת תרכ"ג לפ"ק, ויהי ביום ההוא יום חשך ואפלה יום ענן וארפל נצחו אראלים את המצוקים ובתחלת ליל אור ליום עש"ק אחד עשר בירח טבת שנת תרכ"ג לפ"ק נכסוף אל קדשו ושבה... בהתהלכך תנחה אותך ובשכבך תשמור עליך.".

משפחתו

בנו הבכור יוסף אולמן, הרב משה אולמן רב קהילת מחזיקי הדת בגרוסוורדיין, בתו גיטל נישאה לנפתלי שטערנבערג מקראלי, בתו ראצל נישאה לעקיבא לעווינשטיין, רפאל אולמן, שלום אולמן, בתו לאה זילבר, בתו ריזל נישאה לשמעון פאללאק, עוזר אולמן, בתו שרל נישאה לאליהו קליין, ישראל אולמן, יששכר אולמן, בתו בלומא נישאה לצבי הירש דראטה מבולדווא, יהודה אולמן, בנימין אולמן.
נכדו הרב פנחס זליג שוורץ, רבה של מאד, הדפיס את ספריו.
בנו ישראל אולמן היה איש עסקים נודע לצד היותו תלמיד חכם, וכיהן כראש הקהילה בעיר אוראדיה (גרוסווארדיין) ברומניה, בנו שלמה זלמן כיהן אחריו בתפקיד ראש הקהל, והוא עם אחיו יעקב אשר, הוציאו לאור את ספרו של זקינו שו"ת יריעות שלמה, עם הערות בשם "בני ישראל". הוא עמד בקשר עם רבנים ואדמורי"ם נודעים, ביניהם עם האדמו"ר הרש"ב מליובאוויטש ובנו הריי"צ. נכדם הרב שלמה זלמן מראשוני תלמידי ישיבת פוניבז', כיהן כרב קהילת "משכנות יעקב" בבני ברק ודיין בבית דין של הרב נסים קרליץ, נפטר בט' בשבט תשע"ח. בנו הרב ישראל מונה במקומו לכהן כרב הקהילה. אחיו הרב שלום אולמן אף הוא מראשוני תלמידי ישיבת פוניבז', היה מהדירם של ספרי רבו הרב אליהו אליעזר דסלר וספרי הרמח"ל.
נכדו הרב שלמה זלמן אולמן, בן בנו הרב משה, היה רבה של ביסטריץ נשיא הלשכה האורתודוקסית בזיבנברגן. נפטר בו' באלול, תרצ"א. אחריו כיהן כרב חתנו הרב מאיר שפיץ. נרצח בשואה סיוון תש"ד. בנו הרב משה שפיץ מילא את מקומו אחרי השואה, ולימים הקים בית מדרש ביסטריץ בשכונת בורו פארק בארצות הברית. חתנו הוא האדמו"ר הרב זלמן לייב טייטלבוים מסאטמר. נכד נוסף, הרב נח צבי (בנו של הרב משה), כיהן כרבה הראשון של קהילת מחזיקי הדת באנטוורפן.
כמה מצאצאיו של הרב משה אולמן, מכהנים היום בכהונות רבניות, ביניהם הרב אברהם יצחק אולמן, חבר הבד"ץ של העדה החרדית בירושלים, ורבה של שכונת גבעת שאול בעיר. הרב שלמה זלמן אולמן, דיין ומורה הוראה בבית דין ובית הוראה של הרב שמואל וואזנר בשכונת זיכרון מאיר בבני ברק, ואב"ד מודיעין עילית. שניהם נכדי אברהם יצחק אולמן מזכיר הקהילה החרדית באוראדיה, בנו של הרב משה אולמן.
מוטי קרפל

קורות חייו

קרפל נולד בחיפה בשנת 1953, למד בבית הספר הריאלי ושירת בצה"ל כקצין בסיירת אגוז. את שירותו הצבאי  סיים כקצין שריון בסיני. למד פילוסופיה באוניברסיטת חיפה ובגיל 27 חזר בתשובה ולמד במכון מאיר ומרכז הרב. במהלך פעילות פוליטית נגד פינוי סיני, הכיר את אשתו אביבה. בשנת 1993, בתקופת הסכמי אוסלו, היה קרפל לסרבן הגיוס הראשון בישראל שסירב להתגייס לשירות מילואים בשל מדיניותה של ממשלת ישראל בראשותו של יצחק רבין למסור חלקים מארץ ישראל, לשיטתו. באמצע שנות התשעים הקים מוטי קרפל את תנועת "חי וקיים" יחד עם יהודה עציון. התנועה עסקה, בין היתר בהגדרה חדשה של הציונות ושל ההתיישבות, לאור תורת הרב קוק. בנובמבר 1995 הקים יחד עם משה פייגלין ושמואל סקט את תנועת מנהיגות יהודית, ובשנת 1999 התמודד במסגרתה כמועמד יחיד בבחירות לכנסת ה-15 תחת רשימה בשם "מנהיגות יהודית לישראל", אך פרש מהמירוץ שלושה ימים לפני הבחירות. כראש מנהיגות יהודית נחקר במסגרת פרשת עמותות הליכוד. בין השנים 2010-2004 ערך את כתב העת "נקודה".
קרפל מתגורר בהתנחלות בת עין שבגוש עציון, נשוי ואב לשמונה.

אידאולוגיה

מוטי קרפל הוא אידאולוג בזרם האמוני של הציונות הדתית. הגותו מושפעת בעיקר מהגותו של הפילוסוף שבתי בן-דב. בספר של קרפל "המהפכה האמונית", הוא מתאר את שקיעת הציונות הקלאסית והתנוונותה לתרבות הדוניסטית חסרת שורשים המגובה על ידי קבוצות פוליטיות אינטרסנטיות. מנגד הוא מתאר את עליית הכוחות האמוניים, שהם בעיקר קבוצות בתוך הציבור הדתי הלאומי שמקורבות לאידאולוגיה של הרב צבי יהודה קוק שלטענתו, יחליפו את הציונות הקלאסית המתפוררת.
חלומות פרעה

סיפורם של שני חלומות פרעה מופיע בפרק מ"א של ספר בראשית. לפי הסיפור, חלם פרעה שני חלומות רצופים, שאת פתרונם נתן לו יוסף: שבע שנות שובע יגיעו לעולם, ולאחריהם שבע שנות רעב. בעקבות הפתרון הזדרז יוסף והציע לפרעה לאגור מזון בזמן השובע כדי שהארץ תוכל לשרוד בזמן הרעב. פרעה התפעל מהפתרון ומההצעה המעשית שבעקבותיו, ומינה את יוסף על ביצוע משימת אגירת המזון. יוסף ביצע בהצלחה את המשימה ואגר אוצרות מזון רבים, שאותם מכר לאחר מכן ליושבי מצרים.

הסיפור המקראי

וְהִנֵּה מִן הַיְאֹר עֹלֹת שֶׁבַע פָּרוֹת יְפוֹת מַרְאֶה וּבְרִיאֹת בָּשָׂר וַתִּרְעֶינָה בָּאָחוּ.

וְהִנֵּה שֶׁבַע פָּרוֹת אֲחֵרוֹת עֹלוֹת אַחֲרֵיהֶן מִן הַיְאֹר רָעוֹת מַרְאֶה וְדַקּוֹת בָּשָׂר וַתַּעֲמֹדְנָה אֵצֶל הַפָּרוֹת עַל שְׂפַת הַיְאֹר.

וַתֹּאכַלְנָה הַפָּרוֹת רָעוֹת הַמַּרְאֶה וְדַקֹּת הַבָּשָׂר אֵת שֶׁבַע הַפָּרוֹת יְפֹת הַמַּרְאֶה וְהַבְּרִיאֹת וַיִּיקַץ פַּרְעֹה.

וַיִּישָׁן וַיַּחֲלֹם שֵׁנִית וְהִנֵּה שֶׁבַע שִׁבֳּלִים עֹלוֹת בְּקָנֶה אֶחָד בְּרִיאוֹת וְטֹבוֹת. וְהִנֵּה שֶׁבַע שִׁבֳּלִים דַּקּוֹת וּשְׁדוּפֹת קָדִים צֹמְחוֹת אַחֲרֵיהֶן.

וַתִּבְלַעְנָה הַשִּׁבֳּלִים הַדַּקּוֹת אֵת שֶׁבַע הַשִּׁבֳּלִים הַבְּרִיאוֹת וְהַמְּלֵאוֹת וַיִּיקַץ פַּרְעֹה וְהִנֵּה חֲלוֹם.
— פרק מ"א, פסוקים א'-ז'
לפתרון החלומות פנה פרעה אל חרטומי מצרים וחכמיה, אך אלה לא מצאו פתרון. בעצת שר המשקים פנה פרעה אל יוסף, וזה הציע פתרון:
וַיֹּאמֶר יוֹסֵף אֶל פַּרְעֹה: חֲלוֹם פַּרְעֹה אֶחָד הוּא. אֵת אֲשֶׁר הָאֱלֹהִים עֹשֶׂה הִגִּיד לְפַרְעֹה.

שֶׁבַע פָּרֹת הַטֹּבֹת – שֶׁבַע שָׁנִים הֵנָּה. וְשֶׁבַע הַשִּׁבֳּלִים הַטֹּבֹת – שֶׁבַע שָׁנִים הֵנָּה. חֲלוֹם אֶחָד הוּא.

וְשֶׁבַע הַפָּרוֹת הָרַקּוֹת וְהָרָעֹת הָעֹלֹת אַחֲרֵיהֶן – שֶׁבַע שָׁנִים הֵנָּה. וְשֶׁבַע הַשִׁבֳּלִים הָרֵקוֹת שְׁדֻפוֹת הַקָּדִים – יִהְיוּ שֶׁבַע שְׁנֵי רָעָב.

הוּא הַדָּבָר אֲשֶׁר דִּבַּרְתִּי אֶל פַּרְעֹה: אֲשֶׁר הָאֱלֹהִים עֹשֶׂה הֶרְאָה אֶת פַּרְעֹה.
— פרק מ"א, פסוקים כ"ה-כ"ח
בעקבות הפירוש, המשיך יוסף והמליץ על צעדים שיש לנקוט:
יַעֲשֶׂה פַרְעֹה וְיַפְקֵד פְּקִדִים עַל הָאָרֶץ, וְחִמֵּשׁ אֶת אֶרֶץ מִצְרַיִם בְּשֶׁבַע שְׁנֵי הַשָּׂבָע.

וְיִקְבְּצוּ אֶת כָּל אֹכֶל הַשָּׁנִים הַטֹּבֹת הַבָּאֹת הָאֵלֶּה, וְיִצְבְּרוּ בָר תַּחַת יַד פַּרְעֹה אֹכֶל בֶּעָרִים וְשָׁמָרוּ.

וְהָיָה הָאֹכֶל לְפִקָּדוֹן לָאָרֶץ לְשֶׁבַע שְׁנֵי הָרָעָב אֲשֶׁר תִּהְיֶיןָ בְּאֶרֶץ מִצְרָיִם, וְלֹא תִכָּרֵת הָאָרֶץ בָּרָעָב.
— פרק מ"א, פסוקים ל"ד-ל"ו

הערות המדרש

מדרש בראשית רבה אינו מקבל כפשוטו את האמור במקרא על חרטומי מצרים וחכמיה: "וְאֵין פּוֹתֵר אוֹתָם לְפַרְעֹה", ומציע משמעות מורכבת יותר:
ר' יהושע דסכנין בשם רבי לוי, פותרין היו אותו, אלא שלא היה קולן נכנס באזניו. שבע פרות הטובות, שבע בנות אתה מוליד. שבע פרות הרעות, שבע בנות אתה קובר. וכן אמרו: שבע שבלים הטובות, שבע מלכיות אתה מכבש. שבע שבלים הרעות, שבע אפרכיות מורדות בך.
— בראשית רבה, פרשה פ"ט, פסקה ו'
המשך המדרש מסביר שהעניינים התגלגלו בדרך זו, "כדי שיבא יוסף באחרונה ויטול גדולה. אמר הקדוש ברוך הוא: אם יבוא יוסף תחלה, ויפתור את החלום, אין זה שבחו; יכולין החרטומים שיאמרו לו: אילו שאלת אותנו, כבר פתרנו אותו לך; אלא המתין להם עד שנתייגעו והוציאו את רוחו, ואחר כך בא יוסף והחזירה עליו."
אדמירל דאנקן

אדמירל דאנקן או אדמירל דאנקן (באנגלית: Admiral Duncan) הוא פאב, הממוקם ברחוב אולד קומפטון, באזור הסוהו במרכז לונדון. הפאב משרת בעיקר אוכלוסייה הומוסקסואלית. הפאב נקרא על שם אדם דאנקן, ויסקונט קאמפרדאון, אשר הביס את הצי ההולנדי בקרב קאמפרדאון בשנת 1797.

ב-30 באפריל 1999 הטמין דייוויד קופלנד, הומופוב ניאו נאצי, פצצה בפאב. בפיגוע זה נהרגו שלושה מבאי הפאב ונפצעו 70. קופלנד נתפס ונידון לשישה מאסרי עולם. לוח זיכרון לנרצחים הוצב בכניסה לפאב.
אנטיוכוס החמישי

אנטיוכוס החמישי (Ευπάτωρ) "אאופטור"   (173 - 162 לפנה"ס), ילד שמלך בממלכה הסלאוקית במשך שנתיים (164 לפנה"ס - 162 לפנה"ס) בטרם הוצא להורג. אנטיוכוס עלה לשלטון בגיל 9, לאחר מות אביו אנטיוכוס הרביעי (אפיפאנס). מי שמלך בפועל בממלכה היה ליסיאס.
שלטונם היה חלש ומושחת. הניסיון לעצור את המרד היהודי הסתיים בפשרה קלושה. התרפסותם בפני האימפריה הרומית כה הרגיזה את הערים היווניות של סוריה עד שהציר הרומאי גנאוס אוקטביוס נרצח בלאודיקה (לטקיה של היום) (162 לפנה"ס). בנקודת משבר זו נמלט דמטריוס, בנו של סלאוקוס הרביעי, משביו ברומא והתקבל בסוריה כמלך האמיתי. אנטיוכוס איופטור, בנו של מי שהשיג את המלוכה שלא כדין, הוצא להורג.
בני יהודה תל אביב (כדורסל נשים)

היסטוריה

הקבוצה הוקמה בשנת 1976 והשתתפה בליגת העל בכדורסל נשים מאז שנת 1983.
בעונת 1989/90, עם המאמן עדני דגן זכתה הקבוצה בגביע המדינה. לאחר ניצחון בגמר על קבוצת מכבי תל אביב 64-65 מסל ניצחון של אלומה גורן 2 שניות לסיום.   
בסיום עונת 2008/09 הודיעה הנהלת הקבוצה כי אין באפשרותם לבנות תקציב מתאים להמשך השתתפותם בליגה העל. והקבוצה הורדה לליגה הלאומית. בסיום עונה זו, זכתה הקבוצה בגביע האיגוד לאחר ניצחון כפול על קבוצת עירוני אעבלין.
לאגודה קבוצה נוספת בליגה שתפקידה לקדם שחקניות צעירות ולהכשיר אותן לבמה המרכזית הגדולה, כדי ליצור המשכיות בתוך האגודה. 
האגודה מפעילה מרכזים רבים לשחקניות צעירות ברוב בתי הספר בעיר תל אביב.
לייקווד (קולורדו)

היסטוריה

לפני שעברה קורפורציה בשנת 1969, לייקווד הייתה קהילה ללא משטרה עירונית ולכן הייתה הקהילה תחת משטרת מחוז ג'פרסון, ברחובות מסוימים לא הייתה תאורה וחלקם היו ללא מדרכות כלל. העיר לייקווד נוסדה בשנת 1969. בזמן היווסדות העיר כבר התגוררו באזור 90,000 תושבים.
התפתחות הקהילה בשם לייקווד החלה בשנת 1889 על ידי וויליאם לאבלנד וצ'ארלס וולש שקידמו את הפרויקט לבניית מגורים מערבית מדנוור במזרח מחוז ג'פרסון.

דמוגרפיה

על פי מפקד האוכלוסין של ארצות הברית, נכון לשנת 2000 היו בעיר 144,126 תושבים, 60,531 משקי בית ו-36,500 משפחות. צפיפות אוכלוסייה הייתה 1,338 נפש לקמ"ר. היו בעיר 62,422 יחידות דיור בצפיפות ממוצעת של 579.5 דירות לקמ"ר. 87.15% מהתושבים הם לבנים, 1.48% אפרו-אמריקאים, 1.11% אינדיאנים, 2.72% אסיאתים, 4.88% מגזע אחר ו-2.58% משני גזעים או יותר.
ההכנסה החציונית למשק בית בעיר הייתה $48,109 וההכנסה החציונית למשפחה הייתה $57,171. ההכנסה החציונית לגברים הייתה $39,800 לעומת $31,128 לנשים. ההכנסה לנפש הייתה $25,575. בערך 4.8% מהמשפחות ו-7.1% מהאוכלוסייה היו מתחת לקו העוני, מהם 9.5% מתחת לגיל 18 ו-4.7% מגיל 65 ומעלה.

גאוגרפיה

העיר משתרעת על שטח של כ-110 קילומטרים רבועים, מתוכם 107.7 קמ"ר שטחים יבשתיים ו-2.3 קמ"ר שטחי מים. העיר נמצאת 1,682 מטרים מעל פני הים.